கண்ணகி கோவிலுக்குச் செல்லும் மக்களைக் கேரளக் காவல்துறையினர் சோதித்து அனுப்புகின்றனர். ஞெகிழிப் பைகள், உணவுப்பொட்டலங்களை எடுத்துச்செல்லத் தடைவிதித்துள்ளனர். 5 லிட்டர் அளவுள்ள கேன்களில் தண்ணீர் கொண்டுசெல்லலாம். நடந்தும், வண்டிகளிலும் மக்கள் ஆர்வமாகச் செல்கின்றனர். கரடு முரடான பாதை. மேடு பள்ளங்கள் நிறைந்துள்ளது. காலை ஐந்துமணி முதல் வழிபாடு தொடங்குகின்றது. பிற்பகல் 3 மணிக்குள் வழிபாட்டை முடித்துக்கொண்டு கோவிலிலிருந்து அனைவரும் வெளியேற வேண்டும். மாலை 4 மணிக்கு அங்கு ஆள் நடமாட்டமே இருக்காது. ஆண்டுக்கு ஒருநாள் மட்டும் செல்ல அனுமதி என்பதால் அனைவரும் கோவிலுக்குச் சென்று வருவதில் ஆர்வம் காட்டுகின்றனர். தமிழர்களும், கேரள மக்களும் பயபக்தியுடன் சென்று வழிபாடு நிகழ்த்துகின்றனர். போகும் வழியில் வண்டியை நிறுத்தி நினைவுக்குச் சில படங்களை எடுத்துக்கொண்டேன்.